
FØREORD

For om lag ti år sidan kom eg litt tilfeldig over ein artikkel om Lars Jansen Batalden på ei nettside. Namnet kjente eg til frå tidlegare prosjekt eg hadde jobba med, men mykje av informasjonen i artikkelen var nytt for meg. Spesielt interessant var det at han hadde vore breførar for William Cecil Slingsby.

Dermed var interessa vekt for å finne ut meir om han. Korleis hadde det seg at han som var fødd ute i havgapet enda opp som breførar på Jostedalsbreen? Kva ekspedisjonar hadde han vore med på? Mange fleire spørsmål dukka opp etter kvart.

Så starta eg på ei jakt etter informasjon i gamle bøker, gamle aviser, årbøker, gjestebøker, arkiv, private brev osv. Dessverre oppdaga eg at det er ein del kjelder som har gått tapt.

Eit viktig grunnlag for historia fekk eg gjennom William Cecil Slingsby si bok «Norway, the Northern playground», som gav ei forholdsvis fyldig omtale av Lars knytt til dei ekspedisjonane dei hadde i lag. Etter kvart dukka det opp omtaler av Lars i mange kjelder. Stort sett var det berre små brottstykke som eg sjølv følte eg måtte sette saman til ei historie.



Gjennom arbeidet har eg fått besøkt mange stadar og komme i kontakt med etterkommarar av Lars og andre som har vore til inspirasjon og blitt til gode vennskap.

Eg har bevisst valt å ikkje gjennomføre nokon av turane som eg har omtalt, for at ikkje historia skulle bli prega av mine opplevingar. Ikkje veit eg om eg ville klart å gjennomføre så mange av dei heller. Viktigare har det vore å finne samtidige omtaler av desse turane og opplevingane til dei som nytta Lars som førar.

Likevel har eg besøkt mange av plassane som var utgangspunkt for ekspedisjonane, for å få eit bilde av omgivnadane på plassen der dei tok ut, sidan skildringane av desse ofte er utelate i artiklane.

Teksten inneheld ein del stadnamn som ikkje lenger er i vanleg bruk. Lengst bak i boka er det ei oversikt over desse namna og kva det moderne namnet på staden er.

Til slutt vil eg gi ei uformell takk til Tanis Rideout som utan å vite det gav meg ideen til denne boka, då eg hadde gleden av å lese hennar roman «Høyest av alt».

Så håpar eg at du får like stor glede av å lese boka om Batalde-Lars.


HAUSTEN 1910

– Fortel om Slingsby!

Lea kviskra til morfaren for å ikkje forstyrre gjestene som budde på pensjonatet.

Det vesle pensjonatet stod litt for seg sjølv på eit platå på sandbakken ovanfor Dal stasjon i Eidsvoll. Plassen det stod på blei kalla Elvarhøi. Pensjonatet hadde berre plass til nokre få gjester, og no var alle gjestene samla i stova.

Lars og Lea sat i sofaen, medan dei andre sat i kvar sin stol med ei bok eller eit handarbeid. Mina, kona til Lars, hadde gått ut i den vesle hagen for å stelle der, så Lars og Lea var åleine med gjestene ei lita stund.

Det var dottera, Elisa, som dreiv det vesle pensjonatet, men i dag var ho reist til Sundby for å hjelpe til hos søstera som budde der. Lars og Mina hadde lova å ta seg av gjestene til ho var tilbake. Lars såg litt betenkt på barnebarnet. Dei få gjestene oppheldt seg her for å få kvile, og difor hadde Elisa bestemt at det skulle vere stille i stova.

Nede frå stasjonen høyrde dei toget komme og stanse. Gjestene var vande med denne lyden og såg ikkje ut til å late seg påverke av den. Lars såg forsiktig på dei to nærmaste gjestene, men såg ingen teikn til at dei ville protestere, så han tok sjansen.

– Det må bli ei kort forteljing denne gongen.

Han ville bli ferdig før Mina kom inn igjen frå hagen.

Lars brukte eit lite minutt for å dra tankane tilbake til Nordfjord og livet han levde då han budde i Olden, før han begynte å fortelje. Han snakka så stille som han kunne, men likevel blei det høgt nok til at dei andre gjestene fekk med seg historia.

Historia som Lars fortalde handla om den siste gongen han hadde møtt sin gode ven, den engelske tindeklatraren William Slingsby. Det var i midten av juli i 1900. Slingsby var kommen til Faleide saman med Georg Baker, som Lars hadde helsa på nokre år tidlegare, og ein annan engelskmann.

Nokre månader før møtet med dei tre engelskmennene hadde Lars slutta i jobben som førar på D/S «Fridtjof Nansen». Det var vemodig å ta farvel med den kjære dampbåten som gjekk i rute på Oppstrynsvatnet. På den andre sida medførte jobben at han i lange periodar budde borte frå familien i det vesle huset ved sida av kyrkja i Olden. No fekk han fått meir tid saman med Mina og dottera Rikka og hennar vesle familie. Dei andre barna hadde allereie flytta frå Olden, og Lars såg ikkje dei så ofte.

Lars hadde begynt å arbeide som båtbyggar og blekkslagar. For å spe på inntekta tok han også på seg enkelte føraroppdrag igjen, sjølv om han hadde følt seg for gamal til dei mest utfordrande oppdraga.

Tidlegare på sommaren hadde hotelleigaren på Faleide fortalt Lars at Slingsby planla ein ny ekspedisjon til Norangsdalen på Sunnmøre. Slingsby skulle ta amtsbåten frå Bergen til Nordfjord og overnatte på hotellet på Faleide. Frå Faleide skulle han dra vidare nordover til Norangsdalen. Slingsby hadde skrive at han ønskte å møte Lars medan han var på Faleide.

Lea kraup godt inn i armkroken til morfaren medan han fortalde. Det gjorde ikkje noko at ho hadde høyrt historia før. Gjestene som sat rundt dei, lyfta forsiktig blikka då morfaren var komme i gang med forteljinga. Ein av gjestene, som Lea aldri hadde høyrt seie noko, men som alltid smilte så lurt til ho, sat og las i ei av tanta sine bøker. Då morfaren starta på forteljinga, la Lea merke til at ho slutta å bla, sjølv om ho framleis heldt auga festa på boka. Innimellom sende ho nokre raske stolne blikk bort på Lars og Lea i sofaen. Lea blei sittande ei stund og lure på kor lenge det ville gå til ho bladde igjen, før ho igjen blei merksam på morfaren si forteljing.

Slingsby hadde ønskt å komme seg tidleg av stad nordover mot Norangsdalen. Difor var det framleis natt då Lars steig om bord i færingen for å ro over fjorden. Framme ved Faleide hadde Lars og dei tre engelskmennene funne seg plass på taket på eit gamalt hus. Der sat dei og mimra om tidlegare ekspedisjonar som dei hadde vore med på, medan sola steig over fjella i aust.

Slingsby og Lars hadde blitt ivrige då dei tenkte tilbake på sin første ekspedisjon i lag, først på Lodalskåpa, med ein påfølgjande ekspedisjonen langt inn på Jostedalsbreen nokre dagar seinare. Dei delte også gode minne frå året etter, då dei hadde klatra fleire fjell rundt Ålfotbreen. Nokre dagar seinare hadde dei gjennomført fleire bestigningar i Romsdalsfjella – blant anna ei førstebestigning på Mjølnir, som Slingsby hadde døypt det bratte fjellet. Då dei sat der på taket og mimra, var dei einige om at det nok var deira stoltaste augeblikk i lag.

Slingsby hadde også dratt fram nokre meir uheldige episodar, som Lars hadde vore ansvarleg for. Medan han fortalde til Lea, kjente Lars at han framleis vart noko brydd når han tenkte tilbake på desse episodane.

Etter nokre timar på taket hadde Lars tatt farvel med Slingsby og dei to andre engelskmennene og dratt heim til Olden. Slingsby og resten av ekspedisjonen drog vidare til Norangsdalen. Dei hadde ei lang reise framfor seg, men Slingsby hadde vore framsynt nok til å bestille skyss med hest og vogn. Lars hugsa ein annan engelsk ekspedisjon som han var med på til Norangsdalen nokre år tidlegare, som ikkje hadde vore like framsynt. Den gongen måtte dei gå heile vegen.

Undervegs i forteljinga hadde Lars blitt så engasjert at han gløymde å snakke lågt. Heldigvis var han akkurat ferdig med å fortelje då han høyrde at ytterdøra opna seg og Mina kom inn frå hagen. Lars og Lea smilte lurt til kvarandre idet stilla igjen senka seg over stova.

Om kvelden kom også Elisa tilbake, og ho hadde med seg helsingar frå Rikka på Sundby. Den yngste dottera til Lars hadde også vore der. Ho budde på ein av nabogardane til Sundby, og dei tre søstrene hadde hatt ein fin dag i lag. Lars var glad for å ha tre av døtrene buande i nærleiken, sidan dei andre barna og annan nær familie budde så langt borte.

